7. ΑΠΟΦΑΣΗ ΥΠΟΥΡΓΩΝ  ΠΡΟΕΔΡΙΑΣ ΚΥΒΕΡΝΗΣΕΩΣ  ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΚΑΙ  ΟΙΚΟΝΟΜΙΚΩΝ Αριθ.Β2/6935 της 20/31 Δεκ. 1982  (ΦΕΚ Β΄ 1082) Προϋποθέσεις και ειδικοί όροι κατοχής δεύτερης θέσης από μέλη Δ.Ε.Π. των ΑΕΙ. Έχοντας υπόψη τις διατάξεις : 1)Της παρ. 4 του άρθρ. 1 του Νόμ. 1256/82 «για την πολυθεσία, την πολυαπασχόληση και την καθιέρωση ανωτάτου ορίου απολαβών στο Δημόσιο Τομέα κ.λ.π.». 2)Της παρ. 8 του άρθρ. 13 του Νόμ. 1268/82 «για τη δομή και τη λειτουργία των Ανωτάτων Εκπαιδευτικών Ιδρυμάτων». 3)Την αριθ. 11355/1982 κοινή απόφαση των Πρωθυπουργού και Υπουργού Οικονομικών και  4)Την αριθ. Η.5421/82 (ΦΕΚ 474/82 τ.Β΄) απόφαση ΥΠΕΠΘ, αποφασίζουμε: Καθορίζουμε τις προϋποθέσεις και τους ειδικούς όρους κατοχής δεύτερης θέσης από μέλη Διδακτικού Προσωπικού ως εξής: α)Τα μέλη του διδακτικού προσωπικού των Α.Ε.Ι. (Διδακτικό Ερευνητικό Προσωπικό, Ειδικοί Επιστήμονες, υποψήφιοι διδάκτορες, βοηθοί επιμελητές, επιστημονικοί συνεργάτες και οι εξομοιούμενοι με αυτούς) μπορούν να κατέχουν δεύτερη θέση εφόσον: 1)Πρόκειται για θέση, το περιεχόμενο της οποίας είναι συνδεδεμένο με τις εφαρμογές του επιστημονικού κλάδου του αιτούντος ώστε η κατοχή της να υποβοηθεί την εκπαιδευτική λειτουργία ή να προάγει την επιστήμη στην πράξη και να συμβάλλει στην επίλυση των προβλημάτων της κοινωνίας. 2)Δεν παρακωλύονται ή δεν δυσχεραίνονται οι εκπαιδευτικές ερευνητικές ή διοικητικές λειτουργίες του τμήματος ή του Α.Ε.Ι. στο οποίο ανήκει ο ενδιαφερόμενος. 3)Αφορά μόνο σε παροχή υπηρεσιών, στο Δημόσιο Τομέα τους Ο.Τ.Α., τους Γεωργικούς Συνεταιρισμούς και τους διεθνείς οργανισμούς. Η απασχόληση των μελών διδακτικού προσωπικού Α.Ε.Ι. στους τομείς αυτούς πρέπει να εντάσσεται στα πλαίσια της αξιοποίησης των γνώσεων και των εμπειριών τους σε κοινωνικές και επιστημονικές δραστηριότητες συναφείς με την ειδικότητά τους. β)Απαραίτητος όρος για τη χορήγηση της άδειας κατοχής δεύτερης θέσης είναι η έγκριση της σχετικής άδειας απουσίας που παρέχει ο Υπουργός Εθνικής Παιδείας και Θρησκευμάτων σύμφωνα με το άρθρ. 17 παρ. 4, 5 του Νόμ. 1268/82. γ)Το ποσοστό στις αποδοχές της δεύτερης θέσης δεν μπορεί να υπερβεί τα 3/4 των αποδοχών της θέσης ως μέλους του διδακτικού προσωπικού. δ)Το σύνολο των απολαβών από τη θέση ως μέλους του διδακτικού προσωπικού και τη δεύτερη θέση δεν μπορούν να υπερβούν σε καμιά περίπτωση το ανώτατο όριο των απολαβών του άρθρ. 6 του Νόμ. 1256/82. 